કેરાલામાં ફાસ્ટ-ફૂડ જંક ફૂડ ઉપર ફેટ ટેક્સ લગાડવામાં આવ્યો છે અને એ પણ એકદમ તગડો. હવે કેરાલામાં જાડા થવું મોંઘુ પડશે. ગુજરાતમાં દારૂબંધી હોવાથી ઘણા લેખકો અને ઉદ્યોગપતિઓ મુંબઈમાં સેટલ થયા છે, જયારે બાકીના પીવા માટે દીવ, દમણ અને આબુ જાય છે. આ ઉપરથી રસિયાઓમાં ‘દીવ, દમણ અને આબુ, જરાય નથી આઘુ’ એવી કહેવત પણ પ્રચલિત થઈ છે. પણ આ રીતે જ જંકફૂડ મોંઘુ થવાથી કેરાલીયનો હિજરત કરીને જાય છે કે પછી સાત્વિક અને ઓછા ટેક્સવાળા ભોજન તરફ વળે છે તે હાલ કહેવું મુશ્કેલ છે. હકીકતમાં અમને કેરાલીયનો સ્ટેનો-ટાઈપીંગ, પંક્ચર અને નર્સિંગ વ્યવસાયમાં વધુ હોય છે એટલી ખબર છે, બાકીની કોઈ ખાસિયત અમને માલુમ નથી. મતલબ કે એનો અમે અભ્યાસ કર્યો નથી.